
Noteikumi par speciālās regulatīvās vides izveidi un īstenošanu
Izdoti saskaņā ar Inovatīvas uzņēmējdarbības un prioritāro projektu atbalsta likuma 5.panta trešās daļas 1.un 2.punktu
I. Vispārīgie jautājumi
· 1. Noteikumi nosaka:
· 1.1. speciālās regulatīvās vides izveides nosacījumus un kārtību, tostarp speciālās regulatīvās vides pieteikuma (turpmāk – pieteikums) iesniegšanas un izvērtēšanas kārtību;
· 1.2. speciālās regulatīvās vides īstenošanas nosacījumus un kārtību.
· 2. Latvijas Investīciju un attīstības aģentūra (turpmāk – Aģentūra) nodrošina vienotu kontaktpunktu speciālās regulatīvās vides apkalpošanai un informācijas apmaiņai.
· 3. Speciālās regulatīvās vides izveidei un īstenošanai var pieteikties Latvijā reģistrēts komersants, reģistrētas ārvalsts komersanta vai dalībvalsts kapitālsabiedrības filiāle Komerclikuma izpratnē, tai skaitā arī publisku personu kapitālsabiedrība (turpmāk – komersants), kas atbilst šādiem kritērijiem:
· 3.1. speciālā regulatīvā vide inovatīvu produktu, tehnoloģiju vai pakalpojumu testēšanai atbilst Inovatīvas uzņēmējdarbības un prioritāro projektu atbalsta likuma 5. panta pirmajā daļā noteiktajiem kritērijiem un 3. panta pirmajā daļā norādītajām prioritāro projektu īstenošanas jomām;
· 3.2. darbojas vai piesaistītie partneri vai eksperti uz līgumattiecību pamata darbojas šo noteikumu 3.1. apakšpunktā noteiktajā jomā ne mazāk kā trīs gadus;
· 3.3. ir veikts speciālās regulatīvās vides ietvaros saistīto risku izvērtējums un izstrādāts atbilstošs drošības pasākumu apraksts;
· 3.4. ir vienošanās ar apdrošināšanas sabiedrību par tās gatavību apdrošināt ar speciālās regulatīvās vides īstenošanu saistītos riskus, ja tādi tiek radīti, tostarp, trešajām personām;
· 3.5. ir izstrādāts sabiedrības informēšanas vai iesaistes apraksts;
· 3.6. ir sagatavota speciālās regulatīvās vides īstenošanas izmaksu tāme un atbilstoši komersanta rīcībā ir pietiekami finanšu resursi, ko apliecina attiecīgs finansējuma pieejamību pamatojošs dokuments (piemēram, līgums, kas noslēgts ar Eiropas Savienībā vai Eiropas Ekonomikas zonā reģistrētu kredītiestādi par projekta īstenošanai nepieciešamā finansējuma piešķiršanu; līgums, kas noslēgts ar saistīto personu par projekta īstenošanai nepieciešamā finansējuma nodrošināšanu, ja saistītās personas pēdējā noslēgtajā gada pārskatā norādītais pašu kapitāls veido vismaz 100 % no projekta kopējām izmaksām, vai attiecīgs projekta iesniedzēja valdes lēmums par projekta īstenošanai nepieciešamā finansējuma nodrošināšanu no pašu līdzekļiem, ja projekta iesniedzēja pēdējā noslēgtajā gada pārskatā norādītais pašu kapitāls veido vismaz 100 % no projekta kopējām izmaksām);
· 3.7. vismaz 50 % no speciālās regulatīvās vides ietvaros testēto inovatīvu produktu, tehnoloģiju vai pakalpojumu radītajām autortiesībām vai rūpnieciskā īpašuma tiesībām pieder Latvijā reģistrētam komersantam.
· 4. Speciālās regulatīvās vides izveidei un īstenošanai nav tiesīgs pieteikties:
· 4.1. komersants, kuram piemēro starptautiskās vai nacionālās sankcijas;
· 4.2. kapitālsabiedrība, kurā tieša vai netieša izšķiroša ietekme ir Krievijas Federācijai vai Baltkrievijas Republikai, to pilsoņiem vai juridiskajām personām, kas reģistrētas Krievijas Federācijā vai Baltkrievijas Republikā (turpmāk – Krievijai vai Baltkrievijai piederīgās personas);
· 4.3. komandītsabiedrība, kuras biedri ir Krievijai vai Baltkrievijai piederīgās personas vai kurās šīm personām ir izšķiroša ietekme pār biedriem.
II. Komersantu speciālās regulatīvās vides pieteikuma iesniegšanas, izskatīšanas un izvērtēšanas kārtība
· 5. Komersants iesniedz Aģentūrai pieteikumu speciālās regulatīvās vides izveidei inovatīvu produktu, tehnoloģiju vai pakalpojumu testēšanai, izmantojot valsts platformu biznesa attīstībai business.gov.lv
· 6. Šo noteikumu 5. punktā minētajā pieteikumā komersants norāda sekojošu informāciju:
· 6.1. saimnieciskās darbības veicēja nosaukums, nodokļu maksātāja reģistrācijas numurs, e-pasta adrese un klasifikācijas kods atbilstoši Saimniecisko darbību statistiskās klasifikācijas Eiropas Kopienā 2. redakcijai (NACE 2. red.);
· 6.2. atbildīgā kontaktpersona (vārds, uzvārds) un kontaktinformācija (e-pasta adrese, kontakttālrunis);
· 6.3. speciālās regulatīvās vides apraksts, kurā norāda sekojošu informāciju:
· 6.3.1. speciālās regulatīvās vides jomas, kurā tiek plānota testēšana, atbilstība Inovatīvas uzņēmējdarbības un prioritāro projektu atbalsta likuma 3. panta pirmajai daļai;
· 6.3.2. inovatīvā produkta, tehnoloģijas vai pakalpojuma apraksts, kuru plānots testēt speciālās regulatīvās vides ietvaros, un tā atbilstība Inovatīvas uzņēmējdarbības un prioritāro projektu atbalsta likuma 5. panta pirmajā daļā noteiktajiem kritērijiem;
· 6.3.3. komersanta vai piesaistīto ekspertu kompetences speciālās regulatīvās vides īstenošanai atbilstoši šo noteikumu 3.2. apakšpunktam pamatojums;
· 6.3.4. apraksts par speciālās regulatīvās vides īstenošanas laika periodu un vietu, tai skaitā digitālo vidi, kurā speciālās regulatīvās vides īstenotājs (turpmāk – īstenotājs) testē inovatīvu produktu, tehnoloģiju vai pakalpojumu;
· 6.3.5. identificētie nepieciešamie grozījumi normatīvajos aktos, kas ir saistoši speciālās regulatīvās vides īstenošanai;
· 6.3.6. ar inovatīvā produkta, tehnoloģijas vai pakalpojuma testēšanu speciālās regulatīvās vides ietvaros saistīto risku izvērtējums un atbilstošu drošības pasākumu apraksts atbilstoši šo noteikumu 3.3. apakšpunktam;
· 6.3.7. apliecinājums no apdrošināšanas sabiedrības, kas pamato gatavību apdrošināt ar speciālās regulatīvās vides īstenošanu saistītos riskus, ja tādi tiek radīti, tostarp trešajām personām, atbilstoši šo noteikumu 3.4. apakšpunktam;
· 6.3.8. sabiedrības informēšanas vai iesaistes apraksts atbilstoši šo noteikumu 3.5. apakšpunktam;
· 6.3.9. speciālās regulatīvās vides īstenošanas izmaksu tāme un finansējuma pieejamību pamatojošs dokuments atbilstoši šo noteikumu 3.6. apakšpunktam;
· 6.3.10. apliecinājums, ka vismaz 50 % no speciālās regulatīvās vides ietvaros testēto inovatīvo produktu, tehnoloģiju vai pakalpojumu radītajām autortiesībām vai rūpnieciskā īpašuma tiesībām piederēs Latvijā reģistrētam komersantam atbilstoši šo noteikumu 3.7. apakšpunktam.
· 6.4. apliecinājums, ka komersants atbilst šo noteikumu 4. punktā noteiktajiem kritērijiem.
· 7. Ja komersants sniedzis šo noteikumu 6. punktā noteikto informāciju un Aģentūra, izvērtējot, ka komersants neatbilst šo noteikumu 4. punktam, piecu darbdienu laikā pēc šo noteikumu 5. punktā minētā pieteikuma saņemšanas to pārsūta par speciālās regulatīvās vides īstenošanas jomu atbildīgajai nozares ministrijai (turpmāk – nozares ministrija).
· 8. Ja komersants nav sniedzis visu šo noteikumu 6. punktā noteikto informāciju, Aģentūra nosaka termiņu papildu informācijas vai dokumentu iesniegšanai, kas nevar būt īsāks par piecām darbdienām.
· 9. Ja komersants nav sniedzis visu šo noteikumu 6. punktā noteikto informāciju šo noteikumu 8. punktā noteiktā termiņā vai ja tas atbilst šo noteikumu 5. punktā minētajiem kritērijiem, Aģentūra rakstiski informē pieteikuma iesniedzēju, ka pieteikums netiek pārsūtīts nozares ministrijai.
III. Speciālās regulatīvās vides izveide
· 10. Nozares ministrija, viena mēneša laikā pēc pieteikuma saņemšanas no Aģentūras, izvērtējot komersanta pieteikuma atbilstību šo noteikumu 3. punktam, ne ilgāk kā trīs mēnešu laikā izstrādā tiesību aktu projektu vai informatīvo ziņojumu, kas nepieciešams speciālās regulatīvās vides īstenošanai, un steidzamības kārtībā virza tos izskatīšanai Ministru kabinetā lēmuma pieņemšanai par speciālās regulatīvās vides izveidi.
· 11. Ja komersanta speciālās regulatīvās vides pieteikums neatbilst šo noteikumu 3. punktam, nozares ministrija informē pieteikuma iesniedzēju un Aģentūru, ka pieteikums par speciālās regulatīvās vides izveidi netiks virzīts izskatīšanai Ministru kabineta sēdē.
· 12. Nozares ministrija atbilstoši šo noteikumu 10. punktam tiesību akta projektā par speciālās regulatīvās vides īstenošanu ietver:
· 12.1. speciālās regulatīvās vides tvērumu laikā un telpā;
· 12.2. speciālās regulatīvās vides īstenošanas uzraudzības kārtību;
· 12.3. sabiedrības informēšanas vai iesaistes plānu;
· 12.4. ar inovatīvā produkta, tehnoloģijas vai pakalpojuma testēšanu speciālās regulatīvās vides ietvaros saistīto risku izvērtējumu un atbilstošu drošības pasākumu plānu, nepieciešamo risku apdrošināšanu, ja attiecināms;
· 12.5. speciālās regulatīvās vides atcelšanas nosacījumus;
· 12.6. komersanta pienākumus:
· 12.6.1. informēt nozares ministriju par speciālās regulatīvās vides īstenošanas progresu un nekavējoties nodrošināt informāciju par iespējamiem neprognozētiem riskiem;
· 12.6.2. nodrošināt nozares ministrijai pieeju speciālās regulatīvās vides kumulatīvajiem rezultātiem.
· 13. Ja nozares ministrija konstatē, ka komersanta pieteiktā speciālās regulatīvās vides īstenošana būtu pretrunā ar Latvijas Republikas starptautiskajām saistībām, ka speciālā regulatīvā vide radītu būtisku sabiedrības interešu aizskārumu, kā arī, ja nozares ministrija neievēro šo noteikumu 10. punktā noteikto termiņu un nav sagatavojusi tiesību aktu projektu vai informatīvo ziņojumu, kas nepieciešams speciālās regulatīvās vides īstenošanai, kā arī gadījumos, ja ir nepieciešama komplicētu jautājumu risināšana vai citu jomu vai institūciju iesaiste, nozares ministrija aicina Aģentūru iekļaut vai Aģentūra iekļauj attiecīgās speciālās regulatīvās vides izveides jautājumu  izskatīšanai tuvākajā Ekonomikas ministrijas izveidotās Lielo un stratēģiski nozīmīgo investīciju projektu operatīvās darba grupas (turpmāk – darba grupa) sēdē.
· 14. Ja šo noteikumu 13. punktā minētajā darba grupas sēdē nav panākta vienošanās par speciālās regulatīvās vides izveidi un īstenošanu, jautājumu virza izskatīšanai un lēmuma pieņemšanai Lielo un stratēģiski nozīmīgo investīciju projektu koordinācijas padomē.

